APROBACIÓN BASES DE AXUDAS PARA LIBROS E MATERIAL ESCOLAR CURSO 2019/2020
ADMINISTRACIÓN LOCAL — Municipal — Ponteareas (Subvencións e axudas, 20/05/2019)

O alcalde de Ponteareas na resolución de data 9 de maio de 2019, acordou Prestar aprobación as BASES REGULADORAS DO PROCEDEMENTO DE CONCESIÓN DE AXUDAS MUNICIPAIS DE APOIO AO ESTUDO PARA O CURSO 2019/2020 DESTINADAS AO ALUMNADO MATRICULADO EN EDUCACIÓN INFANTIL (4º, 5º e 6º), FP BÁSICA, CICLOS FORMATIVOS E BACHARELATO. CONVOCATORIA DO ANO 2019, como figuran redactadas a continuación e abrir a convocatoria así como Publicar as mesmas no Taboleiro de anuncios municipal, na páxina web do Concello e no Boletín Oficial da Provincia. O prazo de admisión de solicitudes finalizará o 30 de setembro de 2019 e comenzara a contar dende o día seguinte da publicación no Boletín Oficial da Provincia de Pontevedra do extracto remitido pola Base de Datos Nacional de Subvencións (BDNS). As axudas ao estudo contémplanse no marco da Concellería de Ensino, Participación Cidadá e Réxime Interior e terán carácter extraordinario e finalista. As presentes Bases reguladoras para a concesión de axudas municipais ao estudo para o curso académico 2019/2020 con destino a familias con ingresos limitados, e que non dispoñen de ningunha outra axuda para a adquisición de libros de texto e material escolar, réxense pola seguintes bases normativas: O obxecto da convocatoria é regular o procedemento para a concesión de subvencións ás familias con ingresos limitados para o apoio ao estudo no curso escolar 2019/2020. Estas axudas son incompatibles con outras subvencións ou axudas para a mesma finalidade, procedentes de organismos públicos, comprometéndose a persoa solicitante a comunicarllo e reintegrarllo ao Concello nos casos en que proceda. Estas axudas outorgaranse de acordo aos principios de publicidade, concorrencia e obxectividade. O orzamento inicial ascende a 21.000,00 euros para o curso escolar 2019/20, con cargo á partida orzamentaria 32000 -48008 Serán obxecto destas bases as axudas para libros de texto e material escolar necesario para o alumnado da etapa de Educación Infantil (4º, 5º e 6º), FP Básica, Ciclos Formativos e Bacharelato dos centros escolares do Concello de Ponteareas. A contía da axuda nunca será maior, en ningún caso, da totalidade do gasto xustificado mediante copia compulsada da factura ou facturas de libros e material escolar, ata un máximo de 100 €. En caso de que o número de solicitudes con dereito a axuda sexa maior que o orzamento asignado, repartirase rateado o importe total do orzamento entre o número de solicitantes. Poderán ser beneficiarios destas axudas as familias empadroadas no Concello de Ponteareas que teñan menores ao seu cargo, matriculados para o curso escolar 2019/2020 nalgún centro de ensino de Ponteareas en Educación Infantil (4º, 5º e 6º), FP Básica, Ciclos Formativos e Bacharelato, ou noutra localidade no caso de CF ou Bacharelato, para axudas de libros de texto e material escolar e que non dispoñan de ningunha outra axuda de organismo público. A persoa beneficiaria será un dos proxenitores ou titor/a legal do/a menor para quen se solicitan as axudas e poderanse conceder tantas axudas como número de menores teñan matriculados en Educación Infantil, FP Básica, Ciclos Formativos e Bacharelato. Para ser beneficiario desta axuda é preciso cumprir os seguintes requisitos: 1. Unidade familiar censada en Ponteareas.2. Ser pai/nai/titor ou titora legal do alumnado matriculado en Educación Infantil (4º, 5º e 6º), FP Básica, Ciclos Formativos e Bacharelato nun centro escolar do Concello de Ponteareas no curso escolar 2019/20, ou noutra localidade no caso de CF ou Bacharelato.3. Non estar incurso nas prohibicións para obter a condición de beneficiario, recollidas no artigo 10 da Lei 9/2007, do 13 de xuño, de subvencións de Galicia, e o artigo 13 da Lei 38/2003, do 17 de novembro, xeral de subvencións, que son: a) Ser condenadas mediante sentencia firme a pena de perdida da posibilidade de obter subvencións o axudas públicas. b) Solicitar la declaración de concurso, ser declarados insolventes en calquera procedemento, atoparse declarados en concurso, salvo que neste houbese adquirido a eficacia un convenio, estar suxeitos a intervención xudicial ou ser inhabilitados conforme a Lei concursal, sen que conclusa o período de inhabilitación fixado na sentencia de cualificación do concurso. Letra b) do número 2 do artigo 10 redactada polo artigo 26 da Lei 12/2014, 22 decembro, de medidas fiscais e administrativas c) Dar lugar, por causa de que foran declarados culpables, a resolución firme de calquera contrato celebrado coa administración. d) Estar incursa a persoa física, os administradores das sociedades mercantís o aqueles que ostenten a representación legal doutras persoas xurídicas nalgún dos supostos de incompatibilidades que estableza a normativa vixente. e) Non atoparse ao corrente no cumprimento das obrigacións tributarias ao fronte a Seguridade Social ou ter pendente de pago algunha outra débeda coa Administración pública da Comunidade Autónoma nos termos que regulamentariamente se determinen. f) Ter a residencia fiscal nun país ou territorio cualificado regulamentariamente como paraíso fiscal. g) Non atoparse ao corrente de pago de obrigacións por reintegro de subvencións nos termos que regulamentariamente se determine. h) Haber sido sancionado mediante resolución firme coa perdida da posibilidade de obter subvencións segundo a presente lei o la Lei xeral tributaria.4. Ter unha renda per cápita igual ou inferior a 9.000 €. Para a determinación da renda per cápita familiar terase en conta o disposto a continuación nesta base da convocatoria.5. Ter presentada a solicitude e documentación no prazo e forma legal establecido. Enténdese por renda per cápita a renda familiar dividida entre o número de membros da unidade computables. Computarán por dous os membros da unidade familiar que, figurando na solicitude, teñan unha discapacidade igual ou superior ao 33%, acreditada mediante certificación de invalidez ou pensión do organismo correspondente. Nos casos de violencia de xénero no ámbito familiar, quedarán excluídos do cómputo da renda per cápita os ingresos do agresor. Para os efectos de determinar a renda per cápita familiar, terase en conta a Declaración do exercicio 2018 e a situación persoal e familiar a 31 de decembro dese ano. Non se terán en conta os fillos nacidos, adoptados ou acollidos despois desta data. Sumaranse as rendas de todos os membros da unidade familiar, tomando as casiñas 475 e 435 da Declaración da Renda do exercicio 2018. De non presentar declaración, teranse en conta os ingresos netos de todos os membros computables durante o ano correspondente ao exercicio fiscal 2018. Deberán neste caso presentar certificación dos ingresos percibidos de empresa, organismo correspondente ou pensión alimenticia mediante sentenza de separación/divorcio ou convenio regulador. No caso de divorcio ou separación legal dos pais, non se considerará membro computable aquel que non conviva co causante. Si terá esa consideración o novo cónxuxe, ou persoa unida por análoga relación, e as rendas incluiranse dentro do cómputo da renda familiar. Coa sinatura da solicitude a persoa solicitante declara, baixo a súa responsabilidade, que reúne o requisito de ingresos da unidade familiar que fai constar, e queda sometida ao réxime de infraccións e sancións a que se refire a base décimo segunda desta convocatoria. Para os efectos previstos nesta convocatoria, e con referencia á situación familiar ao 31 de decembro de 2018, considérase que conforman a unidade familiar: Os pais non separados legalmente e, de ser o caso, o/a titor/a, ou persoa encargada da garda e protección do menor. Terán a mesma consideración se non existe vínculo matrimonial. Os fillos e fillas menores de idade, con excepción dos emancipados. Os fillos e fillas maiores de idade con discapacidade física, psíquica ou sensorial ou incapacitados xudicialmente, suxeitos á patria potestade prorrogada ou rehabilitada. Os fillos e fillas solteiros menores de 25 anos que convivan no domicilio familiar. No caso de falecemento dalgún dos proxenitores, acreditarase tal circunstancia mediante un certificado de defunción. Os casos de separación ou divorcio acreditaranse mediante sentenza xudicial ou convenio regulador onde conste a custodia do menor. Se hai custodia compartida, as rendas de ambos proxenitores incluiranse dentro do cómputo da renda familiar. En casos especiais, deberá achegarse o certificado de convivencia onde figure o/a alumno/a polo que se solicita a axuda e todas as persoas que convivan con el, ou o certificado dos Servizos Sociais do Concello de Ponteareas. As solicitudes presentaranse no Rexistro Xeral do Concello de Ponteareas ou por calquera dos procedementos establecidos no artigo 16 da Lei 39/2015, de 1 de outubro, do procedemento administrativo común das administracións públicas, segundo o modelo (Anexo I). Non se terán en conta as solicitudes presentadas fóra de prazo. As solicitudes presentaranse xunto coa seguinte documentación: 1. Fotocopia do D. N. I. da persoa solicitante, pasaporte ou NIE vixente.2. Fotocopia do Libro de familia completo ou documento oficial acreditativo dos membros da unidade familiar coa súa data de nacemento.3. O concello consultara de oficio o empadroamento familiar. Deberán ter data de alta anterior a un ano natural. No caso de non ser así, deberán acreditar o domicilio familiar mediante contrato de aluguer, escritura da vivenda ou algún recibo de subministracións (auga, electricidade, gas.). Certificado de convivencia.4. Xustificante da matrícula en calquera dos centros de ensino de Ponteareas, ou no seu caso, doutras localidades.5. Fotocopia da certificación do grao de discapacidade e/ou dependencia dos membros da unidade familiar recoñecidos como tales, no seu caso.6. Fotocopia compulsada da Declaración do IRPF do 2018.6. Certificación da conta bancaria no que conste o código de conta do cliente, que deberá coincidir coa da persoa solicitante da axuda, no modelo que consta no Anexo.8. Declaración de non percibir, ou ter solicitadas, outras axudas coa mesma finalidade, de calquera organismo público.9. A fotocopia compulsada da factura a nome do solicitante da axuda, que deberá ser emitida cos requisitos establecidos no Real decreto 1496/2003, do 28 de novembro, polo que se aproba o Regulamento polo que se regulan as obrigas de facturación, e se modifica o Regulamento do Imposto sobre o valor engadido. De non ter feito o gasto, no momento da solicitude entregarase un orzamento dos libros de texto ou material escolar necesario.10. De non ter presentada a Declaración da Renda do exercicio 2018, achegarase o certificado de ingresos da empresa empregadora. En caso de ser pensionista ou desempregado, presentarase o certificado do organismo correspondente.11. Declaración de non atoparse en ningún dos supostos de incapacidade ou incompatibilidade para a percepción de subvencións ou axudas públicas.12. Autorización asinada para que o Concello consulte os ficheiros da Seguridade Social, Facenda Publica, Axencia Tributaria, Oral e as que fosen necesarias para a comprobación de atoparse ao corrente en obrigas tributarias e coa seguridade social, ou ben aportar os certificados no momento da solicitude e no momento do pago da subvención. As solicitudes presentadas remitiranse á Concellería de Ensino, Participación Cidadá e Réxime Interior do Concello de Ponteareas onde se procederá a: a) Comprobar os requisitos esixibles e a documentación acreditativa e, se fose o caso, requirir a emenda da solicitude ou documentación, de acordo co establecido no artigo 69 da Lei 39/2015, de 1 de outubro, do procedemento administrativo común das administracións públicas, para que no prazo de 10 días hábiles emende a falta, ou achegue os documentos requiridos, con indicación de que, de non facelo, terase por desistido da súa petición. A tal efecto constituirase un órgano colexiado avaliador da Concellería de Ensino, Participación Cidadá e Réxime Interior formado polas seguintes persoas: 1. Presidenta: A Concelleira de Ensino, P. Cidadá e R. Interior, 2. Vogais: 2.1. Jorge Luis Talavera Alfaro 2.2. Ana Isabel Veiga Estévez 3. Secretaria: María Teresa Carrera Costal Tal órgano reunirase en data fixada pola Concellería de Ensino, previa convocatoria. b) Estudo e valoración de cada unha das solicitudes presentadas. c) Tras isto, á Concellería de Ensino, Participación Cidadá e Réxime Interior presentará a proposta de resolución das axudas que se concederán. Esta proposta de resolución será remitida ao Alcalde. O trámite das solicitudes require a verificación de datos en poder das administracións públicas. Polo tanto, os modelos de solicitude incluirán autorizacións expresas ao órgano xestor para realizar as comprobacións oportunas que acrediten a veracidade dos datos. A Concellería de Ensino, Participación Cidadá e Réxime Interior publicará no taboleiro de anuncios do Concello, así como na súa páxina web, a relación das persoas beneficiarias e o importe das axudas concedidas. Tamén se incluirán as sancións que puidesen impoñerse, polo que a presentación da solicitude leva implícita a autorización para o tratamento necesario dos datos das persoas beneficiarias e a referida publicidade. Tamén será necesaria a autorización do resto dos membros computables da unidade familiar que figuren na solicitude. As bases da convocatoria publicaranse no Boletín Oficial da provincia, mediante bando da alcaldía, na páxina Web, así como no taboleiro de anuncios do Concello de Ponteareas. Darase publicidade, ademais, nos distintos colexios e institutos da vila, así como ás ANPAS destes. Tamén estas bases remitiranse á Base de Datos Nacional de Subvencións (BDNS) que será quen lle de traslado ao BOPPO do extracto desta. O prazo de presentación de solicitudes se iniciara o día seguinte da publicación no Boletín Oficial da Provincia de Pontevedra do extracto remitido pola Base de Datos Nacional de Subvencións (BDNS) e finalizara o 30 de setembro de 2019. Non se terán en conta as solicitudes fóra de prazo. A xustificación deste prazo ven dada para dar oportunidade ao maior número posible de beneficiarios, e así facer coincidir a data co comezo dos cursos académicos para os que se subvencionará o material”. O Alcalde aprobará, mediante Decreto no prazo de 45 días, a resolución das axudas en base á proposta da Concellería de Ensino, Participación Cidadá e Réxime Interior do Concello de Ponteareas. A relación de axudas concedidas será publicada no taboleiro de anuncios do Concello de Ponteareas e na súa páxina web e individualmente a cada un dos solicitantes que perciban axudas, facendo constar o importe destas. Contra a resolución adoptada na execución das presentes bases, poderase interpor recurso de reposición perante o órgano que a ditou no prazo dun mes desde a data de publicación. Entenderase desestimado o recurso se transcorrido un mes desde a súa presentación non se obtivese resposta. Nese caso, poderase interpoñer recurso contencioso-administrativo no prazo de dous meses, tal e como prevé o artigo 8 da Lei 29/1998, do 13 de xullo, reguladora da xurisdición contencioso-administrativa. A forma de pagamento será mediante transferencia bancaria na conta que determine a persoa solicitante. Aboarase o importe concedido tras a comprobación da factura compulsada, presentada por parte da persoa beneficiaria no departamento de Ensino xunto coa solicitude, no caso de ter feito o gasto, e como máximo no prazo de 10 días hábiles despois de rematado o prazo de solicitude. A Concellería de Ensino, Participación Cidadá e Réxime Interior do Concello de Ponteareas poderá requirirlle á persoa solicitante cantos documentos e aclaracións considere necesarios para complementar o expediente. Tamén poderá dispor que se leven a cabo as comprobacións oportunas dos datos consignados polos peticionarios. A falsidade ou ocultación dos datos ou documentos achegados polos solicitantes suporá a devolución da axuda no caso de tela percibida e implicará o impedimento da concesión dunha nova axuda por un período de dous anos. En todo o non previsto nas presentes bases serán de aplicación as normas básicas da Lei 38/2003, do 17 de novembro, xeral de subvencións (artigos 36 e 37) e da Lei 9/2007, do 13 de xuño, de subvencións de Galicia (artigos 32 e 33) sobre causas de invalidez e réxime de reintegro das subvencións, réxime de infraccións e sancións en materia de subvención. O que se fai público para os efectos de establecemento do prazo de presentación de solicitudes por parte das persoas interesadas, tal e como se recolle nestas bases. O alcalde de Ponteareas David Adolfo Noenlle Holom